
ŠILUTĖS RAJONO SAVIVALDYBĖS ADMINISTRACIJOS
SOCIALINIS PARAMOS SKYRIUS


AIŠKINAMASIS RAŠTAS
DĖL TARYBOS SPRENDIMO „DĖL ŠILUTĖS RAJONO SAVIVALDYBĖS 2024 METŲ UŽIMTUMO DIDINIMO PROGRAMOS PATVIRTINIMO“ PROJEKTO


 2023 m.  sausio    24 d.
Šilutė

	
1. Parengto projekto tikslai ir uždaviniai.

	Programos tikslai:
1. Didinti savivaldybės gyventojų užimtumą, sudaryti galimybę bedarbiams, piniginės socialinės paramos gavėjams, įsiregistravusiems Užimtumo tarnybos prie Lietuvos Respublikos socialinės apsaugos ir darbo ministerijos Klaipėdos klientų aptarnavimo departamento Šilutės skyriuje (toliau – Užimtumo tarnybos Šilutės skyrius), atnaujinti darbinius įgūdžius, integruotis į darbo rinką;
  2. Padidinti bedarbių galimybes susirasti nuolatinį darbą, suteikti paslaugas asmenims, reikalingas besiruošiantiems darbo rinkai;
  3. Sutvarkyti savivaldybės bendro naudojimo viešąsias erdves, atlikti kitus visuomenei naudingus darbus, teikiančius socialinę naudą vietos bendruomenei.
Siekiant didinti Šilutės rajono savivaldybės gyventojų užimtumą, 2024 m. tikslinga tęsti atvejo vadybos procesą ir teikti Paslaugas ir (ar) Priemones, šalinančias kliūtis ir padedančias sugrąžinti asmenis į tvarų užimtumą. Numatoma, kad po Paslaugų ir (ar) Priemonių įgyvendinimo ne mažiau kaip 13 proc. tikslinės grupės asmenų bus siekiama įdarbinti.

	
2. Kaip šiuo metu yra sureguliuoti projekte aptarti klausimai.

	Pagal Lietuvos Respublikos užimtumo įstatymo 17 straipsnį savivaldybių institucijos ir įstaigos dalyvauja įgyvendinant Užimtumo įstatymo 45, 46 ir 47 straipsniuose nustatytus užimtumo rėmimo priemones bei rengia ir įgyvendina minėto įstatymo 48 straipsnyje nustatytas užimtumo didinimo programas. Pagal minėto įstatymo 48 straipsnio 3 dalį sprendimą dėl užimtumo didinimo programų rengimo ir jų finansavimo, atsižvelgdamos į jų svarbą ir paskirtį, priima Lietuvos Respublikos Vyriausybė, ministerijos ir kitos valstybės institucijos, savivaldybių institucijos ir užimtumo rėmimo politiką įgyvendinančios įstaigos, konsultuodamosi su socialiniais partneriais, organizacijų ir vietos bendruomenių atstovais, atstovaujančiais darbo ieškančių asmenų grupių interesams. 
Šilutės rajono savivaldybės tarybos 2023 m. vasario 23 d. sprendimu Nr. T1-1225 „Dėl Šilutės rajono savivaldybės 2023 metų užimtumo didinimo programos patvirtinimo“ 
Lietuvos Respublikos socialinės apsaugos ir darbo ministras 2023 m. gruodžio 15 d. įsakymo Nr. A1-846 patvirtino Valstybės biudžeto specialių tikslinių dotacijų savivaldybių biudžetams 2024 metais paskirstymą savivaldybių administracijoms, kuriame numatyta Šilutės rajono savivaldybės administracijai skirti patvirtintoms užimtumo didinimo programoms įgyvendinti 95.1 tūkst. eurų. 
Vadovaujantis Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 patvirtintu Užimtumo didinimo programų rengimo ir jų finansavimo tvarkos aprašu rengiamas Šilutės rajono savivaldybės 2024 m. užimtumo didinimo programos projektas, kuriame numatomi programos tikslai, užimtumo būklės analizė, dalyvaujantys subjektai, paslaugų ir priemonių planas, įgyvendinimo etapai, finansavimas ir finansavimo šaltiniai, įgyvendinimo priežiūra ir įvertinimas bei viešinimas.
Šilutės rajono savivaldybės 2023 m. užimtumo didinimo programoje (dirbo laikinojo pobūdžio darbus) dalyvavo 52 asmenys, vidutinė vieno asmens dalyvavimo Užimtumo didinimo programoje trukmė – 1,9 mėn. 
Į Šilutės rajono savivaldybės 2023 m. užimtumo didinimo programą (gauti paslaugas) nukreipti 64 asmenys, iš jų 39 asmenys dalyvavimą baigė, 6 asmenys įdarbinti, 6 asmenys teismo sprendimu paskirti rūpintojais, 1 asmuo teismo sprendimu paskirtas globėju, vidutinė vieno asmens dalyvavimo Užimtumo didinimo programoje (priemonėse) trukmė – 3,4 mėn. Programoje suteiktos paslaugos: informavimo-konsultavimo, individualios ir grupinės psichologo, priklausomybių ligų konsultacijos ir transporto organizavimo paslaugos.

	
3. Kokių pozityvių rezultatų laukiama.

	Programos įgyvendinimo laikotarpis – 2024 metai.  Numatyta, kad programoje dalyvaus apie 40 darbo rinkai besirengiančių asmenų, kuriems bus teikiamos Paslaugos ir (ar) Priemonės, ir 40 bedarbių, kuriems bus parenkamos Priemonės.
  Programos laikiniesiems darbams įgyvendinti numatyta panaudoti 52.48 tūkst. Eurų.
Pasibaigus Užimtumo didinimo programai po 6 mėnesių dirbs arba vykdys savarankišką veiklą apie 13 proc. asmenų, dalyvavusių Programoje.

	
4. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.

	Nenumatoma.

	
5. Kokie šios srities aktai tebegalioja (pateikiamas šių aktų sąrašas) ir kokius galiojančius aktus reikės pakeisti ar panaikinti; jeigu reikia Kolegijos ar mero priimamų aktų, kas ir kada juos turėtų parengti, priėmus teikiamą projektą.

	Nėra

	
6. Jeigu reikia atlikti sprendimo projekto antikorupcinį vertinimą, sprendžia projekto rengėjas, atsižvelgdamas į Teisės aktų projektų antikorupcinio vertinimo taisykles.

	Antikorupcinio vertinimo pažyma pridedama.

	
7. Projekto rengimo metu gauti specialistų vertinimai ir išvados, ekonominiai apskaičiavimai (sąmatos) ir konkretūs finansavimo šaltiniai.

	Atsižvelgdama į 2024 metais gautas valstybės biudžeto specialiosios tikslinės dotacijos lėšas, skirtas savivaldybių patvirtintoms Užimtumo didinimo programoms įgyvendinti, Šilutės rajono savivaldybė 2024 metų Šilutės rajono savivaldybės užimtumo didinimo programai įgyvendinti planuoja panaudoti 95.1 tūkst. eurų. Programos priemonėse galės dalyvauti apie 40 bedarbių. Dalyvavimo Programoje trukmė skaičiuojama nuo darbo sutartyje laikino pobūdžio darbams atlikti nurodytos pirmos darbo dienos iki atleidimo iš darbo dienos. Panaudojant Užimtumo didinimo programos skirtas lėšas paslaugoms, planuojama įveiklinti apie 40 darbo rinkai besirengiančių asmenų.
1. Laikiniesiems darbams atlikti – 52.48 tūkst. eurų. 
2. Atvejo vadybininko darbo užmokesčiui – 25.7 tūkst. eurų.
3. Paslaugoms – 13.12 tūkst. eurų.
     4. Programai administruoti – 3.8 tūkst. eurų.
Siekiant išsiaiškinti Užimtumo didinimo programos priemonių ir paslaugų poreikį, buvo atlikta seniūnijų gyventojų apklausa. 

	
8. Projekto autorius ar autorių grupė.

	Įformino Vaida Lotužienė, Socialinės paramos skyriaus nedirbančių asmenų atvejo vadybininkė.

	
9. Reikšminiai projekto žodžiai, kurių reikia šiam projektui įtraukti į kompiuterinę paieškos sistemą.

	Užimtumo didinimo programa, Programa.

	
10. Kiti, autorių nuomone, reikalingi pagrindimai ir paaiškinimai.

		Pridedamas Užimtumo didinimo programos projekto lyginamasis variantas.

	






Nedirbančių asmenų atvejo vadybininkė                                                Vaida Lotužienė                                                                       





